REPUBLIKA SRBIJA

NARODNA SKUPŠTINA

Odbor za Kosovo i Metohiju

01 Broj: 06-2/130-20

26. oktobar 2020. godine

B e o g r a d

ZAPISNIK

 PRVE SEDNICE ODBORA ZA KOSOVO I METOHIJU

Sednica je održana 26. oktobra 2020. godine u sali 2. Doma Narodne skupštine sa početkom u 12.30 časova.

Saglasno članu 25. stav 2, Poslovnika Narodne skupštine Republike Srbije sednicom je predsedavao narodni poslanik Zvonimir Stević.

Sednici su prisustvovali sledeći članovi Odbora: mr Milovan Drecun, Miodrag Linta, Nenad Mitrović, Milan Savić, Miloš Terzić, Tamara Pilipović, Aleksandar Mirković, Rajko Kapelan, Slaviša Bulatović, Ljubomir Marić, Srbislav Filipović, Đorđe Kosanić, Zvonimir Stević, Danijela Veljović i Ilija Životić i zamenici članova Odbora: Ivan Ribać, Dejan Stošić, Đorđe Todorović i Svetozar Andrić.

Sednici nije prisustvovala Milica Obradović, čan Odbora, niti njen zamenik člana.

Sednici je prisustvovalo 15 članova i 4 zamenika člana Odbora. Predsedavajući je konstatovao da su ispunjeni uslovi za rad i odlučivanje saglasno članu 80. stav 1, Poslovnika Narodne skupštine Republike Srbije, a zatim se prešlo na rad prema utvrđenom

D n e v n o m r e d u

1. Izbor predsednika Odbora ;
2. Izbor zamenika predsednika Odbora;

Po prvoj tački dnevnog reda predsedavajući Zvonimir Stević je predložio mr Milovana Drecuna za predsednika Odbora i pitao da li ima još predloga. Pošto nije bilo drugih predloga, pristupilo se glasanju i jednoglasno (16 za) je **izabran mr Milovan Drecun za predsednika Odbora za Kosovo i Metohiju.**

Predsedavanje sednicom nastavio je novoizabrani predsednik Odbora mr Milovan Drecun, koji se na početku zahvalio članovima Odbora na podršci i izrazio očekivanje zajedničkog rada i dobre saradnje u periodu koji je pred nama. On je naglasio da samo jedinstveni možemo odgovoriti zahtevima koji se postavljaju pred Odbor za KiM.

Po drugoj tački dnevnog reda predsednik Odbora je predložio narodnu poslanicu Danijelu Veljović za zamenika predsednika Odbora. Pošto drugih predloga nije bilo, pristupilo se glasanju i **narodna poslanica Danijela Veljović je jednoglasno (16 za) izabrana za zamenika predsednika Odbora za Kosovo i Metohiju.** Novoizabrana zamenica predsednika se zahvalila svim prisutnima na podršci i izrazila zadovoljostvo što će moći dati svoj doprinos uz očekivanje zajedničkog i konstruktivnog rada svih članova Odbora. Predsednik Odbora je obavestio prisutne da je u prethodnom sazivu NS obrazovana Radna grupa i ukratko ih upoznao sa aktivnostima i doprinosom koji je Radna grupa imala u prikupljanju činjenica i dokaza u rasvetljavanju zločina počinjenih od strane zločinačke OVK nad pripadnicima srpskog naroda i ostalih nealbanskih zajednica na Kosovu i Metohiji. U cilju nastavljanja, odnosno dovršavanja započetih aktivnosti po pitanju rasvetljavanja zločina počinjenih od strane OVK, postoji potreba da se unutrašnja javnost, kao i javnost na međunarodnom nivou upozna sa razmerama zločina koje je počinila OVK na prostoru Kosova i Metohije. U tom smislu, predsednik je podsetio prisutne na procedure Poslovnika Narodne skupštine, u skladu sa kojima bi se obrazovala Radna grupa i u aktuelnom sazivu NS. On se obratio članovima i zamenicima članova Odbora da ukoliko neko ima želju da se bavi tom tematikom da se javi, odnosno da ga kao predsednika Odbora obavesti o zainteresovanosti za rad u navedenoj radnoj grupi.

 Predsednik Odbora se zahvalio svima na saradnji i zaključio Prvu sednicu Odbora za Kosovo i Metohiju.

Sednica je završena u 12,43 časova.

 SEKRETAR ODBORA PREDSEDNIK

 Vesna Matić Vukašinović mr Milovan Drecun